En ny screening viser, at den resistente bakterie MRSA forekommer i 88 procent af de danske svinebesætninger. Det er en stigning på 20 procentpoint i forhold til 2014.

Det skriver Fødevareministeriet i en pressemeddelelse.

Miljø- og fødevareminister Esben Lunde Larsen har efter, at de nye tal er kommet frem indgået en aftale med de andre partier bag MRSA-aftalen fra 2015 om at iværksætte to initiativer, der skal knække kurven.

- For det første skal der igangsættes forsøg med forskellige alternative desinfektionsmetoder i staldene for at undersøge, om det er muligt at nedbringe MRSA, mens der er svin i staldene. Initiativet skal sikre, at virksomheder bag produkter, som kan dokumentere en sandsynlighed på virkning, får mulighed for at afprøve deres produkter, skriver Fødevareministeriet i pressemeddelelsen.

- Desuden vil ministeren have udarbejdet en beskrivelse af forudsætningerne for at etablere og opretholde MRSA-rene produktionslinjer i den danske svineproduktion, står der videre.

Minister: Bekymrende

Miljø- og fødevareminister Esben Lunde Larsen kalder stigningen bekymrende og mener, at der skal handling til med det samme. Han forklarer, at man ikke kan afvente resultaterne af den ekspertgruppe, som man sammensatte i december sidste år.

Læs også : Esben Lunde i kovending om MRSA: Nu skal landbruget undersøges

- Det er bekymrende, at vi fortsat ser en markant stigning i MRSA-forekomsten i staldene. De nye tal indgår naturligvis i MRSA-ekspertgruppens overvejelser, og jeg ser meget frem til at modtage ekspertgruppens anbefalinger til sommer, siger ministeren.